અમદાવાદ: પંચમહાલના સંતરામપુર તાલુકાના ફળવા ગામે ગાંજાની ખેતીના કારસ્તાનનો પોલીસે પર્દાફાશ કરી સવા કરોડના ગાંજાના જથ્થા સાથે ગાંજાનું વાવેતર કરનાર ૬ શખ્સની ધરપકડ કરતાં ખળભળાટ મચી ગયો છે. પ્રાપ્ત માહિતી પ્રમાણે આ અંગેની વિગત એવી છે કે ઉચ્ચ પોલીસ અધિકારીઓને ગુપ્ત બાતમી મળી હતી કે પંચમહાલના સંતરામપુર તાલુકાના ફળવા ગામની સીમમાં આવેલા ખેતરમાં ગાંજાની ખેતીનો કારોબાર ચાલે છે. આ બાતમીના આધારે પોલીસની જુદી જુદી ટીમોએ ફળવા ગામની સીમના ખેતરોમાં દરોડા પાડી કપાસના ચાસ વચ્ચે ઉગાડવામાં આવેલ ગાંજાના છોડ ઝડપી પાડયા હતા.